b"\n_START_ARTICLE_\nPete Seeger\n_START_SECTION_\nKarriere\n_START_PARAGRAPH_\nSammen med Woody Guthrie, Lee Hays og Millard Lampell dannet Pete Seeger The Almanac Singers i 1941. Han var da ogs\xc3\xa5 sterkt inspirert av den svarte folkemusikklegenden Leadbelly.  I 1949 dannet Seeger folkesanggruppa The Weavers sammen med Lee Hays og Ronnie Gilbert. De hadde en rekke slagere p\xc3\xa5 1950-tallet.  I 1958 ble han soloartist. P\xc3\xa5 grunn av sitt medlemskap i USAs kommunistparti (som han meldte seg ut av i 1949), kamp for borgerrettigheter, fagforeningsarbeid og fredsarbeid ble han fra 1955 stemplet som en samfunnsfiendtlig kommunistisk propagandist, og han ble svartelistet i hjemlandet. F\xc3\xb8rst da countryartisten Johnny Cash tok Seeger med i sitt TV-show p\xc3\xa5 begynnelsen av 1970-tallet, ble Pete Seeger tatt inn i varmen igjen. Den endelige gjenreisningen og anerkjennelsen fra det offisielle USA kom i 1994 da dav\xc3\xa6rende president Bill Clinton overrakte ham National Endowment for the Arts' hedersmedalje i Det hvite hus i Washington.\n_START_SECTION_\nKjente komposisjoner\n_START_PARAGRAPH_\nPete Seeger har (ofte i samarbeid med andre) skrevet en lang rekke viser med utgangspunkt i amerikanske folkemusiktradisjoner, blant annet verdenskjente sanger som  \xc2\xabWhere Have All The Flowers Gone\xc2\xbb, \xc2\xabTurn! Turn! Turn!\xc2\xbb og \xc2\xabIf I Had A Hammer\xc2\xbb. Han har som musikkforsker ogs\xc3\xa5 samlet og formidlet annen folkelig musikk fra USA, ofte til eget gitar- og banjospill. Hans \xc2\xabMy Rainbow Race\xc2\xbb ble en norsk kjempeslager da visesangeren Lillebj\xc3\xb8rn Nilsen oversatte og spilte den inn i 1973 under tittelen \xc2\xabBarn av regnbuen\xc2\xbb._NEWLINE_Pete Seeger skrev i 1948 en l\xc3\xa6rebok om \xc3\xa5 spille 5-strengs banjo, og den har hatt enorm betydning for banjospillere over hele verden. Spilleteknikker som \xc2\xabfrailing\xc2\xbb, \xc2\xabclawhammer\xc2\xbb og \xc2\xabscruggs picking\xc2\xbb ble med ett dagligtale for de som lot seg inspirere til banjospill. Hans innsats for \xc3\xa5 spre kunnskap om banjoen blant visesangere inkluderer ogs\xc3\xa5 plata The 5 String Banjo utgitt p\xc3\xa5 Folkways Records. Plata har et eget instruksjonshefte i platecoveret.\n_START_SECTION_\nKonserter i Norden\n_START_PARAGRAPH_\nI 1990 opptr\xc3\xa5dte Pete Seeger p\xc3\xa5 T\xc3\xb8nderfestivalen i Danmark sammen med Lillebj\xc3\xb8rn Nilsen, der de to sang blant annet emigrantvisa Oleana sammen p\xc3\xa5 engelsk og norsk."